brenneri
Store norske leksikon,Næringsmidler og husholdning,Drikke,Brennevin
Brenneri er i Norge definert som anlegg for fremstilling av potetråsprit. Det er (2020) tre norske brennerier i drift, HOFF i Gjøvik, Sve Gardsbrenneri i Vågå og Atlungstad brenneri i Stange. Sistnevnte var tidligere reservebrenneri for HOFF, men er fra 2011 et frittstående brenneri som produserer potetsprit noen uker hver høst. Fram til 1957 var det 21 potetspritbrennerier i Norge, men antallet ble da redusert til åtte.
I brenneriene blir potetenes stivelsesinnhold omdannet til sukker ved hjelp av enzymer. Sukkeret forgjæres til alkohol, som utvinnes ved destillasjon. Metoden for å lage sprit av poteter ble oppdaget i 1746 av svenske Eva Ekeblad (født de la Gardie, 1724–1786).Den samlede årsproduksjon av potetråsprit er gjennomsnittlig på 2 millioner liter (2019). Den rektifiseres (renses) så ved et større rektifiseringsanlegg i Gjøvik og kjøpes av ulike norske produsenter (destillerier), hvorav Arcus er den største. Potetspriten går til fremstilling av drikkebrennevin, blant annet akevitt. I forbindelse med koronapandemien i 2020 gikk også noe av potetspriten til produksjon av desinfeksjonssprit.Brenneriet på Gjøvik er eid og organisert av bøndene gjennom HOFF SA (tidligere HOFF Norske Potetindustrier BA). HOFF er også engasjert i produksjon og markedsføring av en rekke andre potetprodukter.Atlungstad Brenneri er fra 2011 et frittstående aksjeselskap der produksjon av råsprit er lisensiert gjennom Arcus. Brenneriet kom på Riksantikvarens liste over Teknisk-industrielle kulturminner i 2013 og ble fredet av Riksantikvaren i 2019. Les mer i Store norske leksikon brennevin Eksterne lenker Les mer om Stand og Veldre brennerier på Lokalhistoriewiki